ཡིན་ཡང་རྩོམ་རིག་བརྩམས་ཆོས་ཀྱི་སྐྱོན་ཡོན་བརྗོད་པ་ལ་ངེས་པར་དུ་རྩོམ་རིག་གཞུང་ལུགས་ཀྱི་བདུད་རྩི་འཐུང་བཞིན་དེ་རྒྱབ་བརྟེན་བྱེད་དགོས་པས་ན།ཡོན་ཏན་བརྗོད་དུས་ཞེན་ཆ་དང་མི་འདང་སའང་རིག་དགོས་ཏེ་དེ་ནི་རྗེས་ལུས་དང་ང་རྒྱལ་གྱི་མགོ་མནན་ནས་འཕེལ་རྒྱས་སུ་འགྲོ་བའི་ཐབས་ཤེས་མཆོག་ཅིག་ཡིན་པས་བརྩམས་ཆོས་འདིའི་སྐྱོན་ཅིག་བརྗོད་ན།ཐོག་མར་སྒྲུང་གཏམ་འདིའི་ནང་མི་སྣ་བར་གྱི་གཏམ་གླེང་བྲིས་པ་ཅུང་མང་ནའང་སེམས་ཁམས་ཞིབ་འབྲི་ཧ་ཅང་ཉུང་བས་གལ་ཏེ་མི་སྣའི་སེམས་ཀྱི་འགྱུར་བ་དང་རྙོག་འཛིང་བྲིས་པ་ཅུང་མང་པོ་ཡོད་ན་མི་སྣའི་སྣང་བརྙན་བཞེངས་སྐྲུན་དང་མི་སྣའི་གཤིས་སྤྱོད་འབུར་དུ་ཐོན་པར་ཕན་ནུས་གལ་ཆེན་ལྡན་སྙམ་ལ་རྩོམ་རིག་སྒྱུ་རྩལ་གྱི་རིན་ཐང་ཡང་སྔར་ལས་མཐོ་བར་འབྱུང་སྲིད།རྒྱུ་མཚན་ཕྱི་རྒྱལ་གྱི་སྐད་གྲགས་ཤིན་ཏུ་ཆེ་བའི་ཕུལ་བྱུང་བརྩམས་ཆོས་དག་ཏུ་མི་སྣའི་སེམས་ཁམས་ཞིབ་འབྲི་ཧ་ཅང་མང་ལ་དེ་བཞིན་དུ་ཆེད་མཁས་པ་དང་དཔྱད་བརྗོད་པ།ཀློག་པ་པོ་རྣམས་ཀྱི་དགའ་བསུ་དང་བསྟོད་བསྔགས་ཀྱང་ཐོབ་ཀྱིན་འདུགདཔེར་ན་ཧྥ་རན་སེའི་རྩོམ་པ་པོ་སི་ཐང་ཏཱ་ཡི་སྒྲུང་རིང་དམར་པོ་དང་ནག་པོལྟ་བུ།དེ་མིན་སྒྲུང་གཏམ་ཁྲོད་ཀྱི་མགོ་བ་གཅོད་པའི་རྒྱུ་འབྲས་མེད་པའི་སྐད་ཆ་དང་མི་ལེགས་པའི་བྱ་སྤྱོད།ཁོའི་གཤིས་ཀ་སོགས་བྲིས་པ་ཅུང་ཉུང་བ་དང་ཞིབ་ཆ་དེ་འདྲ་མེད་པའི་སྣང་བ་ཞིག་བྱུང་།སྒྲུང་གཏམ་ཞིག་ལ་མཚོན་ན་མི་སྣའི་གཤིས་ཀ་གསར་སྐྲུན་དང་སེམས་ཁམས་ཞིབ་འབྲི་བྱེད་རྒྱུ་ནི་ཤིན་ཏུ་གཙོ་བོ་ཞིག་ཡིན་པས་མགོ་བ་གཅོད་པའི་བྱ་སྤྱོད་དང་སྐད་ཆ་དེ་ལས་ཀྱང་ཚིག་རྣོན་པོའི་སྒོ་ནས་གསལ་པོར་བྲིས་ན་བརྗོད་བྱ་སྔར་ལས་ལྷག་པར་འབུར་དུ་ཐོན་པར་རམ་འདེགས་བྱེད་ཐུབ།